Фашысцкія памагатыя вялі яго пад канвоем амаль праз усю вёску. Спыніліся каля невялікай хаты, вокны якой былі забраныя металічнымі рашоткамі. Паліцай адамкнуў замок, адчыніў дзверы і таўкануў Івана так, што той, зачапіўшыся за парог, паляцеў потырч і моцна ўдарыўся аб падлогу. Паліцай моўчкі зачыніў дзверы і нешта доўга бразгаў замком. Нарэшце наступіла цішыня. Палонны павярнуўся на бок і доўга яшчэ ляжаў. Розныя думкі лезлі ў галаву. У хаце, акрамя невялікай печы, нічога не было.